IZVEDBENA UREDBA KOMISIJE (EU) 2020/1295

z dne 16. septembra 2020

o spremembi Izvedbene uredbe (EU) 2015/408 glede vključitve aktivnih snovi karbetamid, emamektin, flurokloridon, gama-cihalotrin, halosulfuron-metil, ipkonazol in tembotrion na seznam kandidatk za zamenjavo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 78(2) in člena 80(7) Uredbe,

ob upoštevanju naslednjega:

(1) Z Izvedbeno uredbo Komisije (EU) 2015/408 (2) je bil oblikovan seznam aktivnih snovi, ki izpolnjujejo merila iz točke 4 Priloge II k Uredbi (ES) št. 1107/2009, da se štejejo kot kandidatke za zamenjavo.

(2) Izvedbena uredba (EU) 2015/408 je temeljila na študiji, v kateri so bile zbrane informacije o aktivnih snoveh, odobrenih pred 31. januarjem 2013. Zaradi doslednosti in enakega obravnavanja je primerno posodobiti seznam kandidatk za zamenjavo, tako da se vključijo druge snovi, ki so bile odobrene v skladu s prehodnimi določbami iz člena 80(1) Uredbe (ES) št. 1107/2009 in izpolnjujejo merila iz točke 4 Priloge II k navedeni uredbi.

(3) Karbetamid, flurokloridon, halosulfuron-metil in ipkonazol so bili odobreni v skladu s členom 80(1) Uredbe (ES) št. 1107/2009, vendar niso bili vključeni na seznam kandidatk za zamenjavo, ker niso izpolnjevali meril iz točke 4 Priloge II k navedeni uredbi. Odbor za oceno tveganja Evropske agencije za kemikalije je v svojih nedavnih mnenjih ugotovil, da bi morale biti te aktivne snovi razvrščene kot strupene za razmnoževanje kategorije 1B v skladu z Uredbo (ES) št. 1272/2008 Evropskega parlamenta in Sveta (3). Glede na to oceno se šteje, da karbetamid, flurokloridon, halosulfuron-metil in ipkonazol (4) izpolnjujejo merilo iz šeste alinee točke 4 Priloge II k Uredbi (ES) št. 1107/2009.

(4) Pri pripravi seznama kandidatk za zamenjavo niso bili upoštevani emamektin, gama-cihalotrin in tembotrion, ker 31. januarja 2013 še niso bili odobreni, kar je bil končni datum za odobritev snovi, obravnavanih v študiji, ki je bila podlaga za Izvedbeno uredbo (EU) 2015/408, in zato niso bili vključeni na seznam iz navedene izvedbene uredbe.

(5) Kljub temu je Evropska agencija za varnost hrane (v nadaljnjem besedilu: Agencija) pred odobritvijo aktivnih snovi emamektin (5) in tembotrion (6) ugotovila, da ti snovi izpolnjujeta merilo iz prve alinee točke 4 Priloge II k Uredbi (ES) št. 1107/2009, ker sta njuna sprejemljiva dnevna vnosa in njuni dopustni ravni izpostavljenosti izvajalca bistveno nižji od referenčnih vrednosti večine odobrenih aktivnih snovi.

(6) Poleg tega je Agencija ugotovila, da gama-cihalotrin (7) izpolnjuje merilo iz prve alinee točke 4 Priloge II k Uredbi (ES) št. 1107/2009, ker sta dopustna raven izpostavljenosti izvajalca in akutni referenčni odmerek za to snov znatno nižja od referenčnih vrednosti večine odobrenih aktivnih snovi.

(7) Izvedbeno uredbo (EU) 2015/408 bi bilo zato treba ustrezno spremeniti, da se ustrezno upoštevajo te ocene.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga k Izvedbeni uredbi (EU) 2015/408 se spremeni: (1) Ime „karbetamid“ se vstavi med vnos „karbendazim“ in vnos „klorotoluron“. (2) Ime „emamektin“ se vstavi med vnos „dikvat“ in vnos „epoksikonazol“. (3) Ime „flurokloridon“ se vstavi med vnos „flukvinkonazol“ in vnos „glufosinat“. (4) Ime „gama-cihalotrin“ se vstavi med vnos „flukvinkonazol“ in vnos „glufosinat“. (5) Ime „halosulfuron-metil“ se vstavi med vnos „glufosinat“ in vnos „haloksifop-P“. (6) Ime „ipkonazol“ se vstavi med vnos „imazosulfuron“ in vnos „izoproturon“. (7) Ime „tembotrion“ se vstavi med vnos „tebufenpirad“ in vnos „tepraloksidim“.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 16. septembra 2020 Za Komisijo Predsednica Ursula VON DER LEYEN

(1) UL L 309, 24.11.2009, str. 1.

(2) Izvedbena uredba Komisije (EU) 2015/408 z dne 11. marca 2015 o izvajanju člena 80(7) Uredbe (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet in pripravi seznama kandidatk za zamenjavo (UL L 67, 12.3.2015, str. 18).

(3) Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).

(4) Mnenje o predlogu usklajenega razvrščanja in označevanja na ravni EU: karbetamida (12. marec 2015)

https://echa.europa.eu/documents/10162/b72929b7-77cc-148b-532c-4d5aab8661d4;

flurokloridona (3. november 2018) https://echa.europa.eu/documents/10162/f186167a-b346-82dc-f237-fc8f580416b2;

halosulfuron-metila (22. september 2017) https://echa.europa.eu/documents/10162/4f58f826-4c3d-9388-7c59-a2b101f0d2c4 in

ipkonazola (9. marca 2018) https://echa.europa.eu/documents/10162/bebd7903-5dc4-864a-da7a-7c3967da6e4d.

(5) EFSA (Evropska agencija za varnost hrane), 2012. Sklep o strokovnem pregledu ocene tveganja pesticidov z aktivno snovjo emamektin (Conclusion on the peer review of the pesticide risk assessment of the active substance emamectin), EFSA Journal 2012;10(11):2955.

(6) EFSA (Evropska agencija za varnost hrane), 2013. Sklep o strokovnem pregledu ocene tveganja za pesticide z aktivno snovjo tembotrion (Conclusion on the peer review of the pesticide risk assessment of the active substance tembotrione), EFSA Journal 2013;11(3):3131.

(7) EFSA (Evropska agencija za varnost hrane), 2014. Sklep o strokovnem pregledu ocene tveganja pesticidov z aktivno snovjo gama-cihalotrin (Conclusion on the peer review of the pesticide risk assessment of the active substance gamma-cyhalothrin), EFSA Journal 2014;12(2):3560.